Posted by Paul Joubert on Wednesday, January 24, 2018 Under: Redaksioneel
"Let wel, dit gaan hier egter nie net oor Hoërskool Overvaal of Afrikaans nie, maar oor moedertaalonderrig en meertaligheid in die algemeen," sê dr. Steenkamp. "Daar bestaan geen kitsoplossings vir hierdie politiek oor taal nie. 'n Wyer gesprek oor onderwys en taal is duidelik nodig. Ons moet dringend 'n nuwe konsensus ontwikkel, 'n proses waaraan alle belanghebbers moet deelneem."
As deel van hierdie gesprek oor taal moet openlik oor ras en rassisme gepraat word. "Ons moet ook praat oor die onbedoelde gevolge van 'transformasie deur Engels'. Wie word deur verengelsing bevoordeel en wie word benadeel? Wanneer sluit taal in en wanneer sluit dit uit? Hoe pas taal en meertaligheid in by die Suid-Afrika wat ons almal wil hê? Hoe rym dit alles met internasionale bestepraktyk?"
'n Veldtog teen Afrikaans berus op 'n foutiewe stereotipe van Afrikaanssprekendes en Afrikaanse skole. Voormalige swart leerders van Overvaal ondersteun byvoorbeeld hulle skool, ten spyte van kru aanvalle op hulle integriteit. Swart leerders elders ondersteun ook openlik die gebruik van Afrikaansmediumonderrig. Die meeste Afrikaanssprekendes is in ieder geval bruin en het ook 'n behoefte aan Afrikaanse moedertaalonderrig, soos wat gemeenskapslede onlangs in koerante laat weet het.
"Uiteindelik moet dit moontlik wees om oor taal te praat sonder om ons vas te staar teen die bagasie van apartheid en vrese oor stamverbondenheid," sê dr. Steenkamp. "Die samelewing waarby ons gaan uitkom, sal bepaal word deur hoe ons moedertaalonderwys en meertaligheid hanteer."
Verreweg die meeste Afrikaanssprekendes verwerp rassisme. Hulle wil volwaardig deel wees van die Suid-Afrikaanse samelewing asook deel van die oplossings vir die uitdagings wat ons in die gesig staar. Samewerking is die beste manier om 'n beter toekoms vir al die land se kinders te skep.